

Αρκαλοχώρι, 05/ 08 /2022

Προς: ΜΜΕ

**ΔΕΛΤΙΟ ΤΥΠΟΥ**

**Υπογραφή πρωτοκόλλου για την υποστήριξη της ανασκαφής τα επόμενα 5 χρόνια στην Αρχαία Λύκτο- Ο Δήμος Μινώα Πεδιάδας μεγάλος χορηγός στις ανασκαφές με τα σημαντικά αρχαιολογικά ευρήματα- Ακολουθούν εκδηλώσεις στο Γαλατά**

Στην εκδήλωση που διοργάνωσε το Αρχαιολογικό Πρόγραμμα Λύκτου, με θέμα “Λύκτος: μια κρητική πόλη αναδύεται από τη λήθη”, που έλαβε χώρα, παρουσία πλήθους κόσμου, στον αύλειο χώρο του πρώην Δημοτικού Σχολείου Λύττου, με αφορμή την ολοκλήρωση της τέταρτης ανασκαφικής περιόδου, παραβρέθηκε το Σάββατο 3 Αυγούστου, ο Δήμαρχος Μινώα Πεδιάδας Βασίλης Κεγκέρογλου.

Ο Δήμαρχος εξέφρασε την ικανοποίηση του για την πρόοδο αλλά και τα αποτελέσματα της φετινής ανασκαφής στην Αρχαία Λύκτο που δικαιώνουν τις προσδοκίες για τη σημασία της αρχαιολογικής έρευνας στη θέση αυτή, ανακοινώνοντας μάλιστα την υπογραφή πρωτοκόλλου για την υποστήριξη της ανασκαφής τα επόμενα 5 χρόνια, με τον Δήμο Μινώα Πεδιάδας να χαρακτηρίζεται για πρώτη φορά ως μεγάλος χορηγός, από τους συνδιευθυντές της ανασκαφής!

Όπως ανέφερε χαρακτηριστικά: «Η αρχαιολογική ανασκαφή στη Λύκτο, όσο προχωράει, τόσο περισσότερα υπόσχεται! Ευχαριστούμε τους συνδιευθυντές της ανασκαφής: Δρ. Βάσω Συθιακάκη, (Προϊσταμένη της Εφορείας Αρχαιοτήτων Ηρακλείου), τον Καθηγητή Άγγελο Χανιώτη, (Ινστιτούτο Προηγμένων Μελετών, Πρίνστον) και τη Σαμάνθα Ξημέρη, (Αρχαιολόγος, εκπρόσωπος του καθηγητή Αντώνη Κοτσώνα, Πανεπιστήμιο Νέας Υόρκης) καθώς και όλους τους εργαζόμενους και κυρίως τους εθελοντές χωρίς την βοήθεια, την επιμονή και θέληση των οποίων, δεν θα υπήρχε αυτό το σημαντικό αποτέλεσμα με το πέρας της τέταρτης ανασκαφής στην αρχαία Λύκτο. Από το 2021 οπότε και ξεκίνησε στην Λύκτο/Λύττο, χρηματοδοτούμενο ανασκαφικό πρόγραμμα μέχρι και σήμερα, τα αποτελέσματα της ανασκαφής, έχουν φέρει στην επιφάνεια στοιχεία με μεγάλη αρχαιολογική αξία, σηματοδοτώντας την αναδιάταξη του αρχαιολογικού χάρτη με σημαντικά μελλοντικά οφέλη για το Δήμο. Η αρχαιολογική σκαπάνη δεν πρέπει να σταματήσει και σε ότι μας αφορά δηλώνω ότι θα είμαστε στο πλευρό των αρχαιολόγων διευκολύνοντας το έργο τους.

Η εκδήλωση πραγματοποιήθηκε αμέσως μετά την επιτυχημένη παρουσίαση του βιβλίου «Λύκτος ἐϋκτιμένη. Μελέτες για την ιστορία και την αρχαιολογία της Λύκτου και της περιοχής της», στο πλαίσιο του 1ου θεματικού Φεστιβάλ «Ο κύκλος του Πολιτισμού», με τίτλο: «Αρχαιολογικές περιηγήσεις στον Δήμο Μινώα Πεδιάδας». Επόμενος σταθμός του Φεστιβάλ που ολοκληρώνεται στις 30 Αυγούστου είναι ο Γαλατάς, την Τρίτη 6 Αυγούστου.

**Το πρόγραμμα περιλαμβάνει:**

**17:00 –** Παρασκευή παραδοσιακού ψωμιού στον αύλειο χώρο του παλαιού Δημοτικού Σχολείου Γαλατά.

**18:00 –** Ξενάγηση στο Μινωϊκό ανάκτορο του Γαλατά από τον ανασκαφέα Δρα Γεώργιο Ρεθεμνιωτάκη, Επίτιμο Διευθυντή Αρχαιολογικού Μουσείου Ηρακλείου.

**20:00 –** Ομιλία με θέμα: «Η αγροτική οικονομία της Πεδιάδας: 18ος -19ος αιώνας» από τον Δρα Κωνσταντίνο Χρηστάκη, Επιμελητή Κνωσού, Επικεφαλής Ερευνητικού Κέντρου Κνωσού της Βρετανικής Σχολής Αθηνών.

**21:00 –** Μουσική παράσταση με τη Μαρίνα Δακανάλη.

**Οργάνωση:** Δήμος Μινώα Πεδιάδας

**Συνδιοργάνωση:** Εφορεία Αρχαιοτήτων Ηρακλείου, Περιφέρεια Κρήτης, Πολιτιστικός Σύλλογος Γαλατά